
Sülysáp Város Önkormányzata Képviselő-testületének

2016. április 18-án tartandó munkaterv szerinti ülésére

2. napirendhez

Tárgy:
A háziorvosi körzetek 2015. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.
A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.
Jelen előterjesztés keretén belül kérem a háziorvosi körzetek beszámolóinak szíves megtárgyalását és elfogadását.
…/2016. (IV. 18.) ÖKT határozati javaslat

Sülysáp Város Önkormányzatának Képviselő-testülete Dr. Molnár Tímea háziorvos beszámolóját az I. sz. háziorvosi körzet 2015. évi munkájáról elfogadja,

Határidő: azonnal
Felelős: polgármester
…/2016. (IV. 18.) ÖKT határozati javaslat

Sülysáp Város Önkormányzatának Képviselő-testülete Dr. Fábián Gábor Péter háziorvos beszámolóját az II. sz. háziorvosi körzet 2015. évi munkájáról elfogadja,

Határidő: azonnal
Felelős: polgármester
…/2016. (IV. 18.) ÖKT határozati javaslat

Sülysáp Város Önkormányzatának Képviselő-testülete Dr. Pesti László háziorvos beszámolóját az III. sz. háziorvosi körzet 2014. évi munkájáról elfogadja.

Határidő: azonnal
Felelős: polgármester
Sülysáp, 2016. április 8.

Horinka László s.k.


polgármester
Láttam! Sülysáp, 2016. április 8. 
dr. Tóth Krisztina s.k. jegyző
1. számú melléklet

Sülysáp Város I. számú háziorvosi körzetének 2015.évi beszámolója

Tisztelt Polgármester Úr!

Tisztelt Képviselő-testület!

A sülysápi I. számú családorvosi körzet ellátója területi ellátási kötelezettségi szerződésben álló Országos Tisztifőorvosi Hivatal. Az idei évet megelőzően az éves beszámolót Dr. Faroun Ghassan kókai háziorvos készítette el, aki 2014.november 25.-től 2016.január.04.-ig napi rendszerességgel, egy napot sem hiányozva biztosította a Losonczi utcai háziorvosi körzetet egészségügyi ellátását.

Az Országos Tisztifőorvosi Hivatal által a gyógyító feladat ellátására kinevezett orvos, jelen beszámoló megírója, Dr. Molnár Tímea, akinek személyét a Sülysáp Város képviselő testülete, testületi ülés keretén belül, a pályázati anyag áttekintését követően szavazással elfogadta.

A körzet személyi állománya: Dr. Molnár Tímea, orvos, Hostyinszkiné Ecseri Ibolya körzeti OKJ-s ápoló, Porcs Adrienn védőnő. 

A körzet napi tevékenysége a következőkből áll:

· a praxisba bejelentett biztosítottak háziorvosi alapellátása;

· be nem jelentett biztosítottak és a biztosítással nem rendelkezők ambuláns, ill. sürgősségi ellátása;

· együttműködés a különböző kormányszervekkel;

· várandós gondozás, tanácsadás;

· közegészségügyi és járványügyi feladatok végzése, pl. védőoltások beadása, stb.;

· OEP utalványozás (táppénz, közgyógyellátás, útiköltség igényléshez igazolás kiadása, stb.);

· hatósági tevékenység (lőfegyvertartási-, gépjármű vezetői alkalmasságok kiadása, stb.);

· prevenció, betegségek megelőzését célzó szűrővizsgálatok, oktatás, tanácsadás, környezeti nevelés, egészségnevelés, stb.;

· a háziorvosi alapellátási tevékenység helyszíne a Losonczi utca 1/a. sz. alatti önkormányzati tulajdonú rendelő, esetenként a beteg otthona, illetve közterület, üzlet, hivatali helyiség is lehet. Az épület szerkezetileg elöregedett, felújításra szorul, hasonlóképpen a betegellátás helyszínét képező vizsgáló helyiség is (a falak festésre, a PVC padló cserére szorul, a vizes blokk hasonlóképpen elavult), és a váró is (télen rendkívül hideg, nyáron viszont egészségtelenül levegőtlen és roppant meleg).

· a laborvizsgálatokhoz szükséges vérvételt Hostyinszkiné Ecseri Ibolya körzeti nővér végzi mindhárom háziorvosi körzet részére. 2015-ben hetente kb.35 mintavétel történt. 2016 év első napjától a keretet megszigorították, heti csupán csak 3 x 7 mintavétel lehetséges.

A sülysápi betegek fekvőbeteg ellátását a Bajcsy-Zsilinszki Kh végzi, az egyéb szakellátásokat a gyömrői, monori szakrendelők, ill. a Főváros egyéb kórházai látják el.  

A személyi változáson kívül felszereltségi változás is történt: a rendelő műszerparkja vérnyomásmérő készülékekkel, vérsűrűség vizsgáló laborkészülékkel, 24 órás vérnyomás-monitorozásra alkalmas készülékkel és számos kézi, ill. egyszerhasználatos eszközzel is bővült. A rendelő gyógyszeres ellátottsága is megfelelő.

A rendelési idő, a lakosság által már hosszú ideje megszokott „régi”rendelési időhöz, és a kollégák rendelési idejéhez alkalmazkodva, megváltozott.   

2016.04.06-án 1872 bejelentett lakos tartozott az I. sz. praxis állományába (19 év felettiek összesen 1865 fő). 

Az ápolási esetek száma 2015-ben 211 eset volt. Mind a 211 esetben rendelőn kívül történő ellátások voltak.

Rendelési időben megjelentek 2015-ben: 8810 eset.

Rendelőn kívüli ellátások 2015-ben: 153 eset.

Fekvőbeteg gyógyintézetbe utalások száma 2015-ben: 71 eset.

Szakrendelésre utalások: diagnosztika: 1137 eset / egyéb: 780 eset.

A statisztikai adatok alapján az előző évvel összevetve különösebb változás nem figyelhető meg, kiugró egészségügyi, járványügyi jelenség nem volt tapasztalható.

Sülysáp, 2016.április.8.


Dr. Molnár Tímea


a Losonczi utcai I. sz. körzet családorvosa

2. számú melléklet

Beszámoló háziorvosi tevékenységről 2015.


Az újonnan felfedezett daganatos megbetegedések folyamatosan emelkedő tendenciát mutatnak továbbra is. A krónikus betegségben szenvedő betegek gondozása folyamatosan zajlik.


A gyógyszerpiaci verseny eredőjeként a gyógyszerárak folyamatosan tovább csökkentek. A betegek szélesebb rétege tud kedvezőbben hozzájutni a felírt készítményekhez. A kezelést azonban megnehezíti, hogy ugyanazt a hatóanyagot majd’ minden hónapban más néven kaphatják meg.


Praxisunk a tavalyi évben is oktató praxisként is működött, 1 szakdolgozó jelöltet képezhettünk.


A gyömrői, nagykátai, monori szakrendelő továbbra is nehéz pénzügyi helyzete és szűkülő kapacitása miatt egyre hosszabb várakozási időket ró pácienseinkre, egyre nehezebb a diagnosztikus menetrendek végrehajtása, a laborvizsgálatokhoz továbbra is előjegyzés kell, és az egy praxisra jutó helyi vérvételi lehetőséget is csökkentették. Szakorvoshiánnyal kűzdenek, majd’ minden területen-


2015. esztendőben továbbra is számos új, az elhízással kapcsolt cukorbetegséget, magasvérnyomás betegséget szűrtünk ki, és kezdtük el a betegek kezelésének beállítását. Egyre emelkedőben a lisztérzékenyek és az inzulinrezisztens betegek száma.


A frissen felfedezett pajzsmirigy betegségek továbbra is emelkedő tendenciát muttanak.


A tavaly kezdődött influenza szezonra jellemző volt, hogy a nagyon enyhe időjárás miatt számosan betegedtek meg influenzában. Ehhez hozzájön, hogy az influenza védőoltást kevesen/alig és későn kérték. Komoly szövődmény azonban nem alakult ki senkinél. 


2015.07.01-jétől én látom el a súlyos betegségben szenvedő Dr. Lieszkovszky István tápiószecsői háziorvos praxisát. Egyre kevesebben választják a háziorvosi hivatást, egyre nehezebben lehet betöltetni a folyamatosan megüresedő körzeteket. 


Idén ismételten elkezdtük a szűrővizsgálatok megszervezését (most csontritkulás szűrés volt). Hétvégi napon, az egész városra kiterjedően előjegyzéses alapon érkezhettek a páciensek. Tervezem, hogy 3-4 havonta folyamatosan lesznek hasonló szűrések. Mellékelem a rendelésem statisztikai mutatóit.

Sülysáp, 2016.04.03.


_____________________________


Dr. Fábián Gábor Péter


háziorvostan, foglalkozás-egészségügyi szakorvos

Gondozási statisztika

(Praxisbeli)

Hivatkozási dátum: 2015.01.01-12.31.

3. számú melléklet

2015. ÉVI HÁZIORVOSI BESZÁMOLÓ

SÜLYSÁP III. HÁZIORVOSI KÖRZET

DR. PESTI LÁSZLÓ

Tisztelt Képviselő testület!
2010. július 1.-től vezetem a Sülysáp III. háziorvosi praxist.

Munkámat az Országos Egészségbiztosítási Pénztárral kötött szerződés alapján, területi ellátási kötelezettséggel végzem.

Asszisztensnőm Polenyikné Jurás Erzsébet, védőnő Zemenné Jurás Katalin.

A rendelő jól felszerelt. Az ÁNTSZ által előírt alapfelszerelés megvan, modern eszközökkel.

Van két számítógép, EKG, sürgősségi táska, ABPM, vérnyomás monitor, laryngeális tubus, és van már hordozható oxigénpalack is.

Asszisztensnőmmel a továbbképzéseket rendszeresen végezzük. Az előírt tanfolyamokat elvégeztük. Ez év márciusában telt le a jelenlegi 5 éves továbbképzéses ciklus, mindent sikerült teljesíteni.

A praxishoz kb. 1800 fő tartozik, ez mintegy 200 fős emelkedést jelent az előző évhez képest. Ebből 100 – 110 beteg között mozog Az Estikék Ápolási Intézmény betegszáma. Az intézmény betegeit másfél éve kezelem, de januártól már a praxisomhoz tartoznak. Ez sok plusz adminisztrációval, és egyéb munkával jár. 

A rendelésen megjelent betegek száma 8729 fő volt, a lakáson ellátottak száma pedig mintegy 500. 

Akut eset 4884, előzetesen megbeszélt 932, ismételt ellátás 2116, kontroll vizsgálat 428 történt.

Szakrendelésre küldött beteg diagnosztikus céllal (EKG, labor, RTG stb) 870 fő, szakkonzultációra 816 fő. Fekvőbeteg gyógyintézetbe 171 beteget küldtem.

A rendszeresen gondozott betegek száma 153, ez 317 beteg látogatást jelentett.

A kiemelten kezelt betegségcsoportok közül néhány adat: Rosszindulatú daganatos betegek száma 419, vér és vérképzőszervi beteg 63, cukorbeteg 314 fő, epilepszia 3 fő, magas vérnyomás beteg 412 fő, szívbeteg 317 fő, asthma 31 fő, mozgásszervi betegek 547 fő.

Kórházba sürgősséggel 63 beteg került.

A tavalyi évben 123 influenza elleni védőoltást adtunk be. Ezt a mennyiséget az ÁNTSZ-től térítésmentesen kaptuk, és az oltás beadásáért sem kértünk pénzt a lakosságtól. Az oltások száma az országos átlag felett volt.

Jogosítvány érvényesítése 111 alkalommal történt.

Szűrővizsgálatok folyamatosan történtek: alkoholizmus, cardiovasculáris szűrés, EKG, cukorbetegség, emlővizsgálat, gyomor-bélrendszeri vérzés, magas vérnyomás, pajzsmirigy betegség, ideggyógyászati betegség, szemészeti betegség, mentális fejlettség, mozgásszervi betegség, méhnyakrák szűrés, veseműködés szűrése, életmód szűrés és érzékszervek szűrése történt.

Az előzetesen megbeszélt betegellátások száma folyamatos. Naponta 10 percenként van előjegyzés, közben az akut betegek ellátása érkezési sorrendben történik. Ez alól a kedd délutáni rendelés a kivétel. Ekkor a munkából jövő dolgozókat fogadjuk elsősorban, ez alól kivétel természetesen az akut panasszal jelentkező fiatal, nyugdíjas.

Sülysáp 2016.04.06

Tisztelettel:


Dr. Pesti László


háziorvos

